АҞӘА, хәажәкыра 9 – Sputnik, Асмаҭ Ҵәыџьԥҳа. Иаанкылоу Ахра Аҩӡба имлашьра даҟәыҵит ҳәа Sputnik иазеиҭарҳәеит Аԥсны Ашәарҭадаратә маҵзура апресс-маҵзураҿы.
Аҩӡба идукат Инга Габилаиа лажәақәа рыла иацы иара иахь амедиеҳәшьа днаԥхьан.
"Аԥсны АШәМ амедусзуҩцәа рхала иацы Аҩӡба иахь инеиит. Ус анакәха ашәарҭара ыҟан иԥсҭазааразы. Сара амедиеҳәшьа лнаԥхьаразы аҳәара ҟасымҵеит, сзыҳәаз акәармалашьҭыга (капельница-аред.) изыҟаҵароуп. Имоу ачымазара амлашьра еиҳагьы иарцыхцыхыр алшоит. Аҭел исзасны ирҳәеит иахәҭоу ахәшәқәа наргарц. Иахьа анализқәа ргеит",- лҳәеит адукат.
Габилаиа илҳәеит хәажәкыра 9 рзы ишылгәиҭо Иреиҳаӡоу аӡбарҭахь Аҟәатәи ақалақьтә ӡбарҭа аӡбамҭа дахашшаарц, Апрокуратура хадахьы Ахра Аҩӡба иҩны аимдара анымҩаԥыргоз азинмчратә усбарҭа аусзуҩцәа рхымҩаԥгашьа ахәшьара аҭаразы ашәҟәқәа шеидылкыло.
Агәыԥ "Пятнашка" акомандир, Аԥсны ахада уаанӡатәи ицхырааҩ Ахра Аҩӡба даанкылан хәажәкыра 4 рзы. Азинхьчаратә усбарҭақәа русзуҩцәа хәажәкыра 4 рзы Ахра Аҩӡба дахьынхоз аҩнаҟны иаадырԥшит иҵәахыз абџьар, аџьаԥҳаны, ахархәага ҷыдақәа, арадиодырраҭара мҩаԥызго ашьақәгылақәа.
Ахра Аҩӡбеи дзыхьчоз иҩызцәа хәҩыки рганахьала ашьаус хацыркуп уаанӡа еиқәшаҳаҭханы абџьари аџьаԥҳани азакәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥыргоз азы.
Хәажәкыра 7 рзы Аҟәатәи ақалақьтә ӡбарҭа Ахра Аҩӡбеи ихьчаҩцәа: Талех Гасанов, Аслана Гуатижев, Андреи Локтионов, Станислав Культа мызкы ҭакрала ирхыргарц аӡбамҭа аднакылеит.
Владимир Шьербаков, административтә зинеилагара мҩаԥигеит ҳәа даанкылоуп хәажәкыра 9-нӡа.
Хәажәкыра 8 рзы Аԥсны Ашәарҭадаратә маҵзура аоперативтә информациала Ахра Аҩӡбеи дзыхьчоз хәҩык иҩызцәеи Аԥсны аҳәынҭқарратә мчра аиҭакра аҽазышәара рыгәҭакын ҳәа адырра ҟарҵеит.
АҞӘА, мшаԥы 14 - Sputnik. Иахьазы Аԥсны аҵакыраҿы иалагалоу алашара арцәара аграфик ԥсахуп абзазаратә обиектқәа еиҳа иҭышәынтәаланы русуразы ҳәа аанацҳауеит "Амшынеиқәафымцамч".
Аԥкыратә схема шыҟаз иаанхоит: сааҭк ҽынла, ҩ-сааҭк – уахынла идырцәалоит.
Мшаԥы 8рзы урыстәылатәи аган Аԥсныҟа иаауа алашарамчра алимит ҳәаақәнаҵеит 7 миллион киловатт-сааҭ ҳәа. Убри аан ареспублика иаҭахны иҟоуп 9,6 миллион киловатт-сааҭ ҳәа азгәарҭоит "Амшынеиқәафымцамч" аҿы.
АҞӘА, мшаԥы 14- Sputnik. Аҟәатәи ақалақьтә ӡбарҭа Ареспубликатә хәышәтәырҭа аҳақьым хада ихаҭыԥуаҩ Георги Воуба иҩнытә рбаандаҩра аҿҳәара иацнаҵеит. Абри аӡбра аԥнахит Иреиҳаӡоу аӡбарҭа ахашшааратә коллегиа. Абри атәы аанацҳауеит Иреиҳаӡоу аӡбарҭа асаит.
Мшаԥы 2 рзы Аҟәатәи ақалақьтә ӡбарҭа Ареспубликатә хәышәтәырҭа аҳақьым хада ихаҭыԥуаҩ Георги Воуба иҩнытә рбаандаҩра аҿҳәара иацнаҵеит лаҵара 9 рҟынӡа.
Аусҭҵаара адыррақәа рыла, Георги Воуба харас идырҵоит атәым мазара рацәаны иӷьычит, имаҵуратә уалԥшьақәа инархыҳәҳәаны ихы иаирхәеит, аԥхасҭа бааԥс ҟаиҵеит ҳәа.
Аусҭҵаара адыррақәа рыла, ахәышәтәырҭа аҳақьым хада Апполон Гәыргәлиа имаҵзуратә зинмчра ихы иархәаны 1 522 531 мааҭ ахәышәтәырҭа амазара аӷьычра далахәуп.
Аус далахәны дшьоуп Ареспубликатә хәышәтәырҭа уаанӡатәи аусзуҩ Аслан Цкәуа. Иаргьы аҩнытә баандаҩраҟынтә ихы дақәиҭтәуп.
Иара убас шәаԥхьар ҟалоит: